google/wiki40b huggingface dataset:
Vastse-Laitsna vald

Loodus

Vald asub Alūksne kõrgustikul. Ziemeri ja Vastse-Laitsna valla piiril asub 271,5 m kõrgune Dēliņkalns, valla ja Alūksne kõrgustiku kõrgeim tipp. Valla suurim jõgi on Pedetsi jõgi.

Ajalugu

Vald loodi aastal 1919 Vastse-Laitsna mõisale kuuluvatele maadele. Valla maad kuulusid toona Apukalna kihelkonda. Aastal 1920 kuulus Vastse-Laitsna valla aladel Vastse-Laitsna mõisale ja selle Kalnsi ja Evalda kõrvalmõisadele 3076,35, Hopa mõisale 557,89, aga Repjakalnsi mõisale 1747,23 hektarit maad. Aastal 1935 oli valla pindala 161,9 km² ja seal oli 2163 elanikku.
1945. aastal moodustati valda Vastse-Laitsna ja Grūbe külanõukogud, aastal 1949 likvideeriti aga vald ametlikult. Aastal 1954 liideti Vastse-Laitsna külanõukoguga likvideeritav Grūbe külanõukogu, ent aastal 1963 ühendati kolhoosi Padomju Dzimtene alad Hopa linna maaterritooriumiga. Aastal 1990 muudeti külanõukogu vallaks. 2009. aastast kuulub vald Alūksne piirkonda.

Kaitstavad objektid

Muinsusmälestistest on riikliku kaitse all Apekalnsi kirik, selle orel, altar ja kantsel, Popji linnamägi, Vārņi järve rajatud hooned, Ķauķi ning Rūci muinaskalmed. Kohaliku kaitse all on Vastse-Laitsna mõisa hoonetekompleks (park, kabel, tall, ait, kaks majapidamishoonet, mõisavalitseja maja, üks häärberi tiib) samuti ka Lielbrieži muinaskalmed ehk Miroņkalns. Valla idaosa jääb osaliselt Dēliņkalnsi hoiualale, valla põhjaosa aga Vana-Laitsna kaitstavale maastikule.
Nurhaci

Nurhaci (mandžu ; hiina 努爾哈赤; lihtsustatud kirjas 努尔哈赤; pinyinis Nǔ'ěrhāchì 21. veebruar 1559 – 30. september 1626) oli mandžu väepealik, kes ühendas tšurtšeni hõimud üheks rahvaks, mis 1644. aastal haaras Qingi dünastia kaudu võimu kogu Hiina üle.
Ta sündis Suksuhu jõe hõimu pealiku Taksi esimese pojana. Nurhaci tõusis Jianzhou tšurtšenide pealikuks. Ta tunnistas Mingi dünastia ülemvõimu ja viis aastatel 1590–1615 kaheksa korda andamit Pekingisse. 1593. aastal ründasid teda üheksa ühinenud mandžu hõimu, kuid Nurhaci lõi neid Gure lahingus. Üksteise järel alistas ta seejärel mandžude hõimud.
1599. aastal lasi ta luua mongoli kirja eeskujul mandžu kirja ning organiseeris oma sõjaväe Kaheksaks Lipkonnaks (八旗制度), mis rahuajal olid haldusüksusteks. Hiljem lisandusid kaheksa mongoli ja kaheksa hiina lipkonda. 1603. aastal määras Hiina keiser piiri Hiina ja Nurhaci valduste vahel. 1606. aastal andsid mongolid Nurhacile Kundulun khaani tiitli. 1616 kuulutas Nurhaci ennast Hilise Jini dünastia esimeseks khaaniks. 1618 kirjutas ta manifesti Seitse suurt pahameelepõhjust, milles loetles Mingi dünastia kuritegusid ja vallutas seejärel Hiina garnisonilinna Fushuni. Kevadel 1619 lõi ta sõjavägi Sarhu mäe lähedal karistusretkele saabunud Hiina väge, mida juhtis kindral Yang Hao ja kuhu kuulus eri andmetel 200 000 kuni 500 000 meest. 1621. aastaks oli tema võimu all kogu Liaodang ja umbes 1 miljon hiinlast. Paljud hiinlased tehti orjadeks. Siiski oli Nurhaci sunnitud edasitungist loobuma, sest hiinlased paigutasid Suure Hiina müüri taha portugallastelt saadud kahurid, kuid mandžudel tulirelvi ei olnud.
1625 viis ta oma pealinna Mukdeni ning lasi sinna ehitada palee. 1626. aastal sai ta esimese suurema kaotuse kindral Yuan Chonghuani juhitud Hiina vägedelt. Ningyuani lahingus sai ta haavata kahurilasust. Ta taganes Mukdeni ning suri seal saadud haavadesse.
Nurhacil oli mitu naist. 1588 abiellus ta Xiao Ciga. 1602. aastal abiellus ta Abahaiga Ula Nara hõimust, kes kandis valitsejannana nime Xiao Lie Wu.
Pärast Nurhaci surma sai Mandžu riigi valitsejaks tema kaheksas poeg Huang Taiji, kellest sai Hiina Qingi dünastia esimene keiser.
Nurhaci on maetud Fulingi mausoleumi, mis asub Shenyangi idaosas.
Beresheet

Beresheet (heebrea keeles 'loomine') on mehitamata kosmosemaandur, mille eesmärk on maanduda Kuul. 
Juhul, kui maandumine õnnestub, saab Iisraelist neljas riik maailmas, millel on õnnestunud nn "pehme maandumine" Kuul. Beresheet on ühtlasi esimene Kuu-maandur, mis ei ole täies mahus riiklikult rahastatud.  Sondi kogumaksumus oli hinnanguliselt 95 miljonit eurot.

Missiooni plaan ja ajakava

Beresheeti maanduri projekt kasvas välja 2011. aastal Iisraeli mittetulundusühingu SpaceIL Google Lunar X võistlusele esitatud kavandist. Kuna Google lõpuks võistluse võitjat välja ei kuulutanudki, otsustas ettevõte projektiga eratoetajate toel edasi liikuda. Teiste seas on projekti toetanud USA kasiinomagnaat Sheldon Adelson, Iisraeli miljardär Morris Kahn ja teised eratoetajad.
Maanduri ehitustööd algasid 2013. aastal. Ettevõte sõlmis SpaceX-iga 2015. aasta oktoobris lepingu, millega lunastati maandurile koht Kuule suunduval raketil.
Lõplikult sai sond valmis 2018. aasta detsembris, kui maandurile lisati viimane osa – kolmest digitaalsalvestist koosnev ajakapsel, mis sisaldab infot missiooni, selle eesmärkide ja Iisraeli riigi kohta.
Esialgu plaaniti maandur kosmosesse toimetada 2019. aasta jaanuaris, kuid sondi kosmosesse toimetamise aeg lükkus mitu korda edasi. SpaceIL-i sõnul ei olnud nemad viivituste taga, vaid õhkutõusu lükkas edasi hoopis SpaceX.
Maandur lennutati kosmosse SpaceX-i Falcon 9 raketi pardal 2019. aasta 21. veebruaril Canaverali neemelt. Maandur peaks Kuule jõudma 2019. aasta aprillis.
Kuul töötab sond 2-3 päeva, mille käigus kogutakse infot Kuu magnetvälja kohta ning pildistatakse maandumiskohta. Kogutud andmed saadetakse Yehudis asuvasse SpaceIL-i jaama tagasi läbi NASA Süvakosmose Võrgustiku.
Missiooni lõppedes lülitatakse sond välja ning see jääb Kuu pinnale.

Sondi tehnilised andmed

Kosmoselaev on 1,5-meetrise läbimõõduga ning selle mass on 600 kilogrammi. Maanduri maksimumkiirus on 36 000 kilomeetrit tunnis (10 km/s). 
Maanduri pardal on fotoaparatuur, magnetomeeter ning NASAle kuuluv peegelsüsteem LRA (Laser Retroreflector Array), mis võimaldab teha laserkaugusmõõtmisi. Pardal olev tehnika saab elektrienergiat maanduri peal olevatelt päikesepaneelidelt.

Tõrked

Beresheetil on pärast õhkutõusu esinenud ka mitmeid probleeme – näiteks selgus kohe pärast starti, et maanduril olevad navigatsiooniks kasutatavad valgussensorid on liialt tundlikud ning seetõttu saab nende abil navigeerida ainult sellistes tingimustes, kus otsest päikesevalgust pole. Lisaks sellele tegi maandurit juhtiv keskarvuti plaanivälise taaskäivituse, mille tõttu jäi korrigeerimata maanduri orbiit, missiooni haldajate sõnul võivad kaks probleemi omavahel seotud olla.
Aidu võidualtar

Aidu võidualtar ehk Aidu ohvri altar (ka Vabadussõja Aidu lahingu mälestusmärk, Aidu lahingu mälestussammas) on Vabadussõja mälestussammas Jõgeva maakonnas Põltsamaa vallas Aidu külas. 
4. jaanuaril 1919 peetud Aidu lahinguga peatati bolševike rünnak Põltsamaale. Altar tähistab kohta, kuhu jõudis kõige kaugemale tunginud punaarmeelane. Ohvri Altari kavandi joonistas Eduard Järv. Mälestusmärk avati 23. juunil 1929.
1932. aastal istutati mälestusmärgi juurde kaks tamme, millest üks on säilinud. 4. jaanuaril 1934 istutas 2. üksik jalaväepataljon Aidu lahingu mälestuseks Aidust toodud tamme Tartu Lembitu kasarmute väljakule.
Mälestusmärk õhiti 1940. aasta sügisel ja purustati lõplikult 1965. aastal. 
23. juunil 1989 taastati mälestusmärk algsel kujul ja endises kohas Jõgeva–Põltsamaa maantee ääres.
Mälestusmärk on arvele võetud ajaloomälestisena.
Aakre külanõukogu

Aakre külanõukogu oli külanõukogu Eesti NSV-s aastatel 1945–1973.
Aakre külanõukogu moodustati 1945 septembris Tartumaal Aakre valla koosseisus. Külanõukogu keskus asus algselt Palamuste külas.
Seoses maakondade ja valdade likvideerimise ning maarajoonide moodustamisega arvati Aakre külanõukogu 1950 septembris Elva rajooni koosseisu.
1954 juunis liideti Aakre külanõukoguga likvideeritud Pühaste külanõukogu territoorium. 1954. aasta seisuga tegutsesid külanõukogu piirides kolhoos "Võit» ja Aakre kolhoos. Külanõukogu keskus asus siis Aakre külas.
Seoses Elva rajooni likvideerimisega 1962. aastal arvati Aakre külanõukogu Valga rajooni koosseisu.
Aakre külanõukogu likvideeriti 1973. aastal ja selle territoorium liideti Puka külanõukoguga.

Aakre  külanõukogu 1967. aasta seisuga

Külanõukogu asus Valga rajooni põhjaosas Otepää kõrgustiku lääneserval ja Väike-Emajõe orundi idaserval. Ta hõlmas osa praeguse Elva valla alast.
Pindala oli 87,2 km², elanike arv 836.
Külanõukogu keskus oli Kivirehel (Aakre mõisa keskus).
Sõltumatute ketaste liiasmassiiv

Sõltumatute ketaste liiasmassiiv on mitmest kõvakettast või kõvaketta partitsioonist moodustatud loogiline plokkseade andmete salvestamiseks, kus samad andmed salvestatakse mitmele kõvakettale. 
Inglise keeles on sõltumatute ketaste liiasmassiiv Redundant Array of Independent Disks ehk RAID. Varem kasutati ka nime Redundant Array of Inexpensive Disks ehk odavate ketaste liiasmassiiv. Viimase termini võtsid kasutusele David A. Patterson, Garth A. Gibson ja Randy Katz California Ülikoolist Berkeleys 1987. aastal. 
Nüüdisajal on RAID üldtermin, mis hõlmab kõiki andmete säilitamise võimalusi arvutis, mis jagab ja kordab andmeid mitme kettaseadme vahel. Erinevaid arhitektuure eristatakse numbritega (näiteks RAID 0, RAID 1). Erineva konstruktsiooniga RAID-süsteemidel on kaks peamist eesmärki: suurendada andmete turvalisust ning suurendada lugemis- ja kirjutamiskiirust. Kui mitu füüsilist ketast on seadistatud kasutama RAID-tehnoloogiat, siis öeldakse, et nad on RAID-massiivis. Sellises massiivis hajutatakse andmed mitmele kettale, kuid operatsioonisüsteemi jaoks on kõik andmed ühel kettal. RAID-i kasutatakse mitmel otstarbel.

Andmete varundamine

RAID-i süsteem, mida kasutatakse põhisüsteemi kettana, ei ole mõeldud asendama andmete varundamist. Paaris paigutus loob andmete varundamise sarnase süsteemi, mis on mõeldud ära hoidma andmete kadumist füüsiliste kahjustuste või vigade puhul üksikutel draiveritel. Paljude teiste funktsioonide andmete varundamine ei ole võimalik ainult antud RAID-i ridade puhul üksinda. Kõige tähelepanuväärsem on võime taastada eelmisi andmete versioone, mida on vaja kaitsta tarkvara vigade eest, mida põhjustab mittesoovitud andmete kirjutamine kettale.

Probleemid RAIDI-ga

RAID kaitseb kasutaja andmeid küll kõvaketta rikke puhul, kuid need andmed on nähtavad operaatorile, tarkvarale, riistvarale ja hävitavatele viirustele. Mitmed uuringud näitavad, et põhilised vead tekivad operaatorite süül. Näiteks serverioperaator asendab vale ketta vigasesse RAID-i ja tõkestab süsteemi protsessi. Enamik hästi väljatöötatud süsteeme hõlmab eraldi varundamissüsteemi, mis hoiab andmete koopiaid.
Allikukivi park

Allikukivi park on park Pärnu maakonnas Saarde vallas Tihemetsa alevikus. Park on tunnistatud riiklikuks kultuurimälestiseks.
Park rajati 19. sajandil Allikukivi kalevivabriku direktori elamu pargina.
Pargis asub maalikunstniku August Janseni sünnikohta näitav mälestuskivi.
Franklini maakond (Kansas)

Franklini maakond on maakond Ameerika Ühendriikides Kansase osariigi idaosas.
2010. aastal elas maakonnas 25 992 inimest. Maakonna keskus ja suurim linn on Ottawa (12 597 elanikku). Suuremad asulad on veel Wellsville (1631) ja Pomona (942).
Maakonna pindala on 1494 km².

Ajalugu

Franklini maakond moodustati 30. augustil 1855. aastal. Maakond sai nime poliitiku, teadlase ja leiutaja Benjamin Franklini järgi.
Estin

Estin (kasutanud ka esinejanime Constance; sünninimi Esta Simakova, aastast 1991 Esta Loho; sündinud 12. jaanuaril 1973 Viljandis) on eesti poplauljatar.
Tema tuntumat hitid on "Peegel" (1995) ja "Esimene lumi" (1996). Algul esines ta koos Erik Hoveriga duetis Hovery Covery.
2013. aasta algul andis välja uue singli "Tantsi nüüd".
Ta on tegutsenud ka Viljandis aeroobikatreenerina.

Isiklikku

Tema ema on leedulanna Elana Simakova.
Estin oli 1991. aastast kuni 13. septembrini 2001 abielus Gunnar Lohoga (kooselu katkes oktoobris 1999). Nad elasid Viljandis. Neil on tütred Sandra (1991) ja Stina (1993).
Skandaalset kuulsust ongi lauljanna pälvinud terava lahutusprotsessiga Gunnar Lohost ning armuafääriga muusikaärimees Peeter Kaljustega.
Estin elab Tallinnas.
Skeleton

Skeleton on kelgutamise eriliik.
Skeletonis on kelgu kõrgus 8–20 cm ja pikkus 80–120 cm. Kelgu kaal sõltuvalt sportlase raskusest on meestel 33–43 kg ja naistel 29–35 kg. Erinevalt tavakelgutamisest sõidetakse skeletonis mäest alla kõhuli kelgul lamades.
Skeleton oli esimest korda olümpiamängude kavas 1928. aastal Sankt Moritzis. Järgnevatel mängudel polnud skeletoni olümpiakavas vastavate radade puudumisel, kuni 1948. aastal sai Sankt Moritz taas olümpialinnaks ja kuulsal Cresta Run'i rajal toimusid jälle võistlused skeletonis.
Skeleton võeti uuesti olümpiakavva 2002. aastal Salt Lake Citys. Nii meeste kui naiste seas võidutsesid ameeriklased, Tristan Gale ja Jim Shea.
Mittemolekulaarne aine

Mittemolekulaarne aine on keemiline aine, mis koosneb väga suurest hulgast aatomitest või ioonidest, mis on omavahel seotud keemiliste sidemetega. Molekule nendes ainetes ei esine.
Tüüpilised mittemolekulaarsed ained on ioonsed ained ja metallid.

Ioonsed ained ja metallid

Ioonsed ained (peamiselt soolad, leelised ja ioonsed oksiidid) koosnevad omavahel ioonilise sidemega ühendatud ioonidest, metallid aga koosnevad paljudest omavahel metallilise sidemega ühendatud aatomitest. Mõlemat tüüpi ained on tahkes olekus kristalsed – ioonsetes ainetes on ioonvõre, metallides metallivõre.

Kovalentsete sidemetega mittemolekulaarsed ained

Mittemolekulaarsed ained, milles esinevad kovalentsed sidemed, võivad olla korrapärase ruumilise struktuuriga (tuntumad nendest on teemant ja kvarts) või kihilise ehitusega (grafiit, punane fosfor), kuid on ka kiulise ehitusega või keerulisema struktuuriga aineid.
Nurgasaag

Nurgasaag ehk järkamissaag on saag, mis võimaldab lõikenurki fikseerida ja teha sellega väga täpseid lõikeid.
Nurgasaage kasutatakse erinevate lõigete sooritamiseks nii puidu, lamineeritud materjalide kui ka plastide puhul. See sobib pigem sisetöödeks.

Ajalugu

Esimese nurgasae kavandas Ed Niehaus 1964. aastal ning sellel olid võrreldes tänapäevaste nurgasaagidega peaaegu kõik omadused, näiteks saeterakaitse ja saeterapidur.
Marius Borg Høiby

Marius Borg Høiby (sündinud 13. jaanuaril 1997) on Norra kroonprintsessi Mette-Mariti ja tema endise elukaaslase Morten Borgi poeg. Tema bioloogiline isa on vanglas kokaiini ostmise tõttu.
Norra kroonprintsi Haakoni kasupojana ning printsess Ingrid Alexandra ja prints Sverre Magnuse poolvennana on ta Norra kuningliku perekonna liige.
Marius ei kuulu Norra troonipärilusjärjestusse. Meedia on palju Mariusest rääkinud, kuid kroonprintsess on palunud austada oma poja privaatsust. 
Marius õpib Askeris tavakoolis.
Seljakilbis

Seljakilbis (ladina scutum dorsale, mitm scuta dorsalia; dorsale) on paljudel soomuselistel keha seljapoolt katva naha soomus.
Seljakilbis võib olenevalt liigist olla erineva kuju ning suurusega, seetõttu kasutatakse seda ka soomuseliste teaduslikul süstematiseerimisel.

Seljasoomuste loendamine

Seljasoomuste loendamiseks keha ülapoolel loendatakse väikeste soomuste pikiridu aga kehaga risti, ninamiku ja kloaagiava vahelise ala keskosas, alustades ühe külje kõhusoomustest diagonaalselt ettepoole selja keskpaigani ja seejärel diagonaalselt tahapoole kuni teise külje kõhusoomuseni.

Madudel

Madudel paiknevad seljakilbised pea taga, kere peal seljal ja kohati külgede peal. Seljakilbiseid kasutatakse maoliste klassifikatsioonil.
Nõges

Levila

Perekond on levinud kõikjal maailmas, kuid põhiliselt parasvöötmes. Nad on peamiselt mitmeaastased, mõned ka üheaastased rohttaimed, mõned ka põõsad.

Kasutamine

Kuigi nõgeste kõrvekarvadega kaetud värsked lehed ja varred põhjustavad kõrvetust ja löövet, ei ole selles enamiku nõgeseliikide puhul midagi tõsist, mis arstiabi nõuaks. Mõned liigid on koguni täiesti ohutud ja neid saab pärast aurutamist süüa nagu salatit.
Rahvameditsiinis, toiduks ja muuks otstarbeks kasutatakse põhiliselt kõrvenõgest. Teiste nõgeseliikide vastavad omadused on läbi uurimata; pole põhjust eeldada, et need on tingimata samasugused kui kõrvenõgesel.
Klorofülli saab toota küll mis tahes taimedest, kuid toiduainete-, farmaatsia- ja parfümeeriatööstuses toodetakse klorofülli harilikult nõgestest.

Mütoloogia

Kui püha Benedictust kiusasid patused mõtted ilusast naisest, viskus ta nendest vabanemiseks alasti nõgesepuhmasse.
Hans Christian Anderseni muinasjutus "Metsluiged" õmbles peategelane oma vendade päästmiseks nõgestest särgid, igaühele ühe.
Plastikakirurgia

Plastikakirurgia ehk ilukirurgia ehk esteetiline kirurgia on tuletatud kreekakeelsest sõnast pastikos, mis tähendab muutma, vormima, kujundama. Plastikakirurgia on üks vanemaid kirurgilisi erialasid, mille ajalugu mõõdetakse aastatuhandetega.
Jocelyn Wildenstein ja endine Korea modell Hang Mioku on üks hirmuäratavamaid näiteid ilukirurgiasõltuvusest.
Seeria (muusika)

Seeria (inglise keeles series) on muusikas üldmõiste, mis võeti kasutusele seoses seriaalse meetodi väljakujunemisega 1940–1950-ndatel. Harilikult peetakse seeria all silmas muusikaliste elementide järjestatud suktsessiooni (ordered succession of elements), mida kasutatakse muusika loomise materjalina kõigis võimalikes muusikalistes parameetrites: näiteks vältuste (kestuste), dünaamika astmete, ajapunktide, tämbrite seeriad.
Seriaalse meetodi varasemas faasis, dodekafoonias, kasutati seeria tähenduses mõistet 'rida' (inglise row, saksa Reihe, ka inglise tone row, saksa Tonreihe (helirida)) ehk 'kaksteisthelirida', millega tähistati kahtteist järjestatud võrdtempereeritud häälestuses heliklassi.
Seriaalse meetodi arenedes on laienenud ka seeria mõiste. Muusikalise hulgateooria mõjutusel hõlmab seeria nii muusikaliste elementide järjestamata hulka ehk 'rühma' või (inglise keeles set) kui ka järjestatud hulka ehk 'rida'.
Nokisekilbis

Nokisekilbis (ladina scutum rostrale;rostrale; lüh r) on paljudel soomuselistel (sh madudel) peas ninamikutipu juures paiknev paaritu soomus. Nokisekilbis võib olenevalt liigist olla erineva kuju ning suurusega, seetõttu kasutatakse seda ka soomuseliste teaduslikul süstematiseerimisel. Nokisekilbise ülapoolel paikneb ninakilbis.
Selles artiklis on kasutatud saksakeelset artiklit de:Scutum rostrale seisuga 13.01.2014.
Aleksander Kruusberg

Aleksander Kruusberg (Kruuspere; 12. september 1879 – 12. november 1937 Tartu) oli eesti pangaametnik ja ajaloolane.

Isiklikku

Tema poeg oli tõlkija Valdek Kruuspere.
Hollandi Antillid

Kliima

Aasta keskmine temperatuur on Tuulealustel saartel 27,8 °C ja Tuulepealsetel saartel 27,0 °C.
Aastane sademete hulk oli 2003. aastal vastavalt 450 mm ja 1758 mm.

Ajalugu

Mõlemad saarterühmad avastasid ja koloniseerisid hispaanlased 1493–1499. 17. sajandil okupeeris saared Hollandi Lääne-India Kompanii ja rajas sinna orjakaubanduse keskused. Orjapidamine keelustati 1863. aastal.
1954. aastal said Hollandi Antillid täieliku autonoomia siseasjades. Välispoliitika ja riigikaitse eest vastutab Holland. 1986. aastal eraldus Hollandi Antillidest Aruba.

Majandus

Tuluallikaiks olid peamiselt turism ja offshore-majandus. 
Suurem osa kaupadest imporditi USA-st ja Mehhikost. 
Vaene pinnas ja veepuudus pärssisid põllumajandust.
Rahaühikuks oli Hollandi Antillide kulden (ANG).

Kommunikatsioonid

Telejaamu oli 3 (lisaks neile ka kaablioperaator, mis edastas USA satelliidijaamu ja 4 Venezuela kanalit).

Sport

AHO oli Hollandi Antillide maakood, mida kasutas Rahvusvaheline Olümpiakomitee.
Lauri Nebel

Muusika

Lauri Nebel laulab ja mängib mitut instrumenti. 
Aastail 1965–1968 kuulus ta ansamblisse Peoleo. 1977. aastal esietendus Lauri Nebelil ühemehekava «Luguauk», mille sõnaline osa liitus laulu ja mänguga, osalt omaloodud muusikaga. 1979. aastal moodustas ta koos Noorsooteatri kolleegide Jüri Aarma ja Kaarel Kilvetiga trio Hampelmann.

Poliitika

Lauri Nebel on Keskerakonna liige alates 11. märtsist 1997.
2017. aasta kohaliku omavalitsuse volikogude valimistel kandideeris ta Eesti Konservatiivse Rahvaerakonna nimekirjas Tallinnas ning sai 165 häält.
Anne Kaaver (bibliograaf)

Anne Kaaver (sündinud 26. juulil 1936) on eesti raamatukoguhoidja.
1960. aastatel oli ta Kohtla-Järve II lasteraamatukogu juhataja, hiljem Kohtla-Järve Rajooni Keskraamatukogu direktori asetäitja.
Rakendusteadused

Rakendusteadused (inglise keeles applied research) on teadusliku uurimistöö suunad, mille peamiseks eesmärgiks on leida alusuuringute leidudele võimalikke kasutusalasid või teha kindlaks uusi meetodeid või võimalusi teatud kindlate ja eelnevalt määratletud eesmärkide saavutamiseks. Rakendusteadustele vastandatakse alusteadusi ehk fundamentaalteadusi, mille eesmärk on teadmiste saamine sõltumata nende praktilisest rakendamisest. Kuna ühe teadusharu raames tehtav uurimistöö võib olla orienteeritud nii alusteadmiste avardamisele kui teadmiste rakendamisele, kasutatakse tänapäeval pigem mõisteid alusuuringud ja rakendusuuringud. Uurimistöö rakendusliku fookuse esiletõstmiseks kasutatakse teadusharude nimetustes sageli täiendit "rakendus-" või "rakenduslik" näiteks rakendusmatemaatika, rakenduskeemia, rakenduslingvistika, rakenduslik mõõteteadus, rakenduslik majandusteadus jmt.
Messier 53

Messier 53 (ka M53 ja NGC 5024) on kerasparv, mis asub Berenike Juuste tähtkujus.
Parve avastas 3. veebruaril 1775 Saksa astronoom Johann Elert Bode. 26. veebruaril 1777 vaatles parve Prantsuse astronoom Charles Messier, kes lisas selle oma kataloogi. Esimesena vaatles parve tähti William Herschel, kes leidis, et see sarnaneb kerasparvele Messier 10. 
Messier 53 asub Linnutee keskosast 60000 ja Maast 58000 valgusaasta kaugusel ning see on üks kaugemaid kerasparvi. Parve diameeter on 220 valgusaastat. Messier 53 sisaldab üle 500 000 tähe ja parve vanus on 12,67 miljardit aastat. Parve tähesuurus on 8,3.
Samma mõis

Samma mõis (saksa keeles Samm) oli rüütlimõis Viru-Nigula kihelkonnas Virumaal.
Mõisast on teateid alates 1583.
Priit Melnik

Priit Melnik (sündinud 30. novembril 1961) on eesti alpinist ja arst.
Ta on alpinistina tõusnud Põhja-Ameerika, Lõuna-Ameerika ja Antarktise mandrite kõrgemaile mäetippu, seejuures Vinsoni mäemassiivi kõrgemaile tippu esimese eesti alpinistide rühma koosseisus.
Erialalt arstina on ta oma teadmisi rakendanud mägironijate abistamiseks meditsiinilist abi vajavates juhtudes.
Lisaks alpinismile harrastab ta maratonijooksu ja on võistelnud sellel alal paljudes Euroopa riikides.

Haridustee ja töökäik

Ta lõpetas 1979. aastal Tallinna 32. Keskkooli ja 1988. aastal Tartu Riikliku Ülikooli arstiteaduskonna arstiteaduse erialal.
Ta töötab Põhja-Eesti Regionaalhaigla kirurgiakliinikus üldkirurgi, ülemarsti ja osakonnajuhatajana.

Alpinism

2001. aastal võttis ta osa Jaan Künnapi Alpinismiklubi korraldatud eestlaste teisest ekspeditsioonist Põhja-Ameerika kõrgeimale mäele Mount McKinley'le ja tõusis koos Alar Siku ja Enn Nõmmikuga selle tippu.
2007. aasta jaanuaris osales ta eesti esimesest mägiekspeditsioonist Antarktise mandri kõrgeimale mäele Vinsonile ja tõusis koos nelja kaaslasega (kelle seas varem kaheksatuhandelise tipus käinud Alar Sikk ja Tarmo Riga) esimeste eesti alpinistidena selle tippu.
2007. aasta detsembris võttis ta osa eesti mägironijate seas väga populaarseks saanud Lõuna-Ameerika kõrgeima mäetipu Aconcagua (6960 m) vallutamise. 18. detsembril tõusis ta tippu kolme kaaslasega (kelle seas esimese eestlannana Pille Saluvere).
2012. aastal tõusis ta koos Pille Saluverega esimeste eesti alpinistidena Peruus Andide mäestikus Pequeño Alpamayo (5425 m) tippu.
Henrik Otto von Albedyl

Vabahärra Henrik Otto von Albedyl (saksa Heinrich Otto von Albedyl; 1666 Liivimaa – 1738 Hamburg) oli Rootsi sõjaväelane.
Põhjasõja ajal sai temast saksa tragunirügemendi ülem.
20. augustil 1709 määrati ta Riia asekuberneriks  ja oli Liivimaa kindralkuberneri kohusetäitja septembrist kuni 23. oktoobrini 1709.
1712 ülendati ratsaväe kindralmajoriks, 1714 määrati jalaväe kindralmajorina Jönköpingi rügemendi ülemaks. 1716 langes peale Stralsundi kindluse langemist taanlaste kätte vangi. Peale vabanemist sai temast peagi jalaväe kindralleitnant. 26. augustil 1719 määrati ta Riia kuberneriks, kuigi linn oli juba venelaste käes.
2. märtsil 1720 anti talle Rootsi vabahärratiitel ja immatrikuleeriti samal aastal Rootsi rüütelkonda vabahärra suguvõsana Albedyl nr. 182.
1724 lahkus ta Rootsi teenistusest ja määrati 1725 Hamburgi ülemkomandandiks.
Umberto Productions

Umberto Productions on 1997 asutatud Eesti filmitootmisettevõte. Ettevõte on muu hulgas teinud dokumentaalfilme.